《湖山秋霁图图有鸿雁乌鸦竹木为吴太守作》
宋代·郑亮

太湖潋滟浮晴玉，芦荻河洲秋蔌蔌。悬崖崒嵂黛蛾森，群雁盘翔下平陆。

瑶天捲云碧于镜，山空水阔横秋影。玉笔峰前铁画书，白榆川上金蛇阵。

哀乌冥冥破昏碧，寒声带暝相呼急。兰室银釭融冷光，佳人半掩罗襦泣。

小奴有警相依眠，野人缯缴今悄然。梦回边塞三更月，魂逐衡阳万里天。

栖栖有恨谁教省，啄者自啄饮自饮。南国原田菰米稀，洞庭渚泽烟波冷。

学渊老仙鹤骨清，修筠落木多秋情。夕阳树杪散馀绮，归鸟欲宿哑哑鸣。

尔乌已托一枝安，征鸿暂喜平柯宽。明日飞骞九逵上，请看仪羽天朝端。

作者简介：郑漻，玉山（今属江西）人。高宗绍兴六年（一一三六），上书言用兵急切、边机利害二策（《建炎以来系年要录》卷一○六）。十一年第进士，调江阴县教授。事见明嘉靖《江阴县志》卷一二、一六。